text: 2 min. Barcelona 07/06/2017 14:20
  La Generalitat necessita 8.000 urnes de metacrilat per no haver de fer servir al setembre les que habitualment li cedeix l'Estat en qualsevol contesa electoral. Hi ha dues empreses que opten al concurs que va obrir ara fa unes setmanes el departament de Governació i aquest dimecres s'ha conegut el preu pel qual estan disposades a fabricar les urnes. Plastic Express ha fixat un preu unitari de 20,47 euros i la unió temporal d'empreses (UTE) formada per Espai World i Suministros Integrales Futbida ha optat per una opció més econòmica, 19 euros. Els preus amb IVA s'enfilen fins els 23 i els 24,8 euros respectivament i estan per sota de l'import màxim que la Generalitat estava disposada a pagar: 27,8 euros per cada urna (IVA inclòs).